**PRIJEDLOG**

**ZAKONA O IZMJENAMA I DOPUNAMA ZAKONA O**

**OBRAZOVANJU ODRASLIH**

**Član 1**

U Zakonu o obrazovanju odraslih („Službeni list CG”, broj 20/11) poslije člana 4 dodaje se novi član koji glasi:

„**Jednakost**

**Član 4a**

Odrasli ne mogu biti neposredno ili posredno ograničeni u sticanju obrazovanja po osnovu: pola, rase, bračnog stanja, boje kože, jezika, vjere, političkog ili drugog ubjeđenja, nacionalnog, etničkog ili drugog porijekla, pripadnosti nacionalnoj zajednici, imovinskom statusu, onesposobljenosti (invalidnosti) i po drugom sličnom osnovu, položaju ili okolnosti.“

**Član 2**

U članu 6 stav 1 tačka 1 riječi: „U programe” zamjenjuju se riječima: „Izuzetno, u programe” .

**Član 3**

U članu 14 stav 4 riječi: „ tač. 2 i 3“ zamjenjuju se riječima: „tačka 2“.

Poslije stava 4 dodaje se novi stav koji glasi:

„ Programe obrazovanja iz stava 2 tačka 3 ovog člana donose subjekti koji realizuju programe.”

Dosadašnji stav 5 postaje stav 6.

**Član 4**

U članu 18 poslije stava 1 dodaje se novi stav koji glasi:

„U slučajevima iz stava 1 ovog člana, poslodavac zaposlenom izdaje potvrdu o završenom osposobljavanju i usavršavanju.”

**Član 5**

U članu 21 stav 2 mijenja se i glasi:

„Izvođači programa obrazovanja koji su angažovani kod licenciranog organizatora obrazovanja, moraju biti andragoški osposobljeni, u skladu sa ovim zakonom.“

**Član 6**

Poslije člana 21 dodaje se novi član koji glasi:

„**Andragoško osposobljavanje**

**Član 21a**

Andragoško osposobljavanje stiče se završavanjem programa andragoškog osposobljavanja, koji donosi nadležni savjet.

Andragoško osposobljavanje organizuje Centar, na zahtjev kandidata.

Nakon završenog osposobljavanja, Centar kandidatu izdaje potvrdu o andragoškoj ospobljenosti.

Način i postupak sprovođenja andragoškog osposobljavanja i oblik i sadržaj potvrde iz stava 3 ovog člana bliže se uređuje propisom Ministarstva.”

**Član 7**

U članu 23 stav 2 tačka 2 mijenja se i glasi:

„2) broj polaznika u skladu sa određenim programom obrazovanja i prema uslovima iz licence;”.

**Član 8**

U članu 27 stav 1 poslije riječi: „radnički univerziteti,” dodaju se riječi: „univerziteti za treće doba,” a riječi: „ispunjavaju propisane uslove” brišu se.

Stav 2 briše se.

**Član 9**

U članu 28 stav 1 mijenja se i glasi:

„Odrasli mogu, radi sticanja nacionalne stručne kvalifikacije, odnosno ključne vještine provjeravati, potvrđivati, odnosno dokazivati znanje, vještine i kompetencije, bez obzira na način njihovog sticanja, u skladu sa posebnim propisom kojim se uređuju nacionalne stručne kvalifikacije.”

**Član 10**

U članu 29 stav 3 riječi: „Ispitnog centra” zamjenjuju se riječima: „organizatora obrazovanja” .

**Član 11**

U članu 30 stav 1 poslije riječi: „dnevnik rada” dodaju se riječi: „ i drugu dokumentaciju.”

**Član 12**

U članu 31 stav 2 riječi: „nadležnog savjeta” zamjenjuju se riječju „Ministarstva”.

Stav 3 mijenja se i glasi:

„U pripremi Plana obrazovanja Ministarstvo obavezno pribavlja mišljenje Zavoda za zapošljavanje, Privredne komore Crne Gore i odgovarajućeg udruženja, organa jedinice lokalne samouprave i zainteresovanih organa državne uprave.“

**Član 13**

U članu 38 stav 1 poslije riječi: „Crne Gore i” dodaje se riječ „odgovarajuće”.

U stavu 1 tačka 1 riječ „edukacije” zamjenjuje se riječima: „osposobljavanja i stručnog usavršavanja”.

Tačka 3 mijenja se glasi:

„ 3) predlažu prioritete u razvoju kvalifikacija;”.

Poslije tačke 3 dodaje se nova tačka koja glasi:

„ 3a) predlažu članove radnih grupa za razvoj standarda zanimanja;”.

**Član 14**

Poslije člana 40 dodaje se novi član koji glasi:

„**Odlaganje andragoškog osposobljavanja**

**Član 40a**

Izvođači programa obrazovanja koji su na dan stupanja na snagu ovog zakona angažovani kod licenciranog organizatora obrazovanja, a nemaju andragošku osposobljenost, dužni su da se andragoški osposobe u roku od godinu dana od dana stupanja na snagu ovog zakona.”

**Član 15**

Poslije člana 41 dodaju se dva nova člana koji glase:

„**Usklađivanje**

**Član 41a**

Organizatori obrazovanja dužni su da usklade svoju organizaciju, rad i opšte akte sa ovim zakonom, u roku od godinu dana od dana stupanja na snagu ovog zakona.

Do donošenja akata iz stava 1 ovog člana primjenjivaće se postojeći akti, ako nijesu u suprotnosti sa ovim zakonom.

**Donošenje podzakonskog akta**

**Član 41b**

Podzakonski akt iz člana 21a stav 4 ovog zakona donijeće se u roku od godinu dana od dana stupanja na snagu ovog zakona.”

**Član 16**

Ovaj zakon stupa na snagu osmog dana od dana objavljivanja u „Službenom listu Crne Gore”.

**OBRAZLOŽENJE**

**I Ustavni osnov**

Ustavni osnov za donošenje Zakona o izmjenama i dopunama Zakona o obrazovanju odraslih sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za izmjene i dopune zakona**

Razlog za donošenje Zakona o izmjenama i dopunama Zakona o obrazovanju odraslih proistekao je iz potrebe daljeg unapređenja obrazovanja odraslih, odnosno preciznijeg definisanja pojedinih odredaba.

U tom smislu Predlogom zakona obuhvaćena je regulativa koja se odnosi na: jednaku dostupnost obrazovanja odraslih; definisanje programa neformalnog obrazovanja; nastavni kadar kod licenciranog organizatora obrazovanja koji realizuje program obrazovanja, koji mora biti andragoški osposobljen; andragošku osposobljenost koja se stiče prema programu andragoškog osposobljavanja u organizaciji Centra za stručno obrazovanje; organizator obrazovanja vrši provjeru stečenog znanja, vještina i kompetencija i izdaje javnu ispravu, jezičko usaglašavanje i jasnije formulisanje pojedinih odredaba radi lakše primjene u praksi.

Ministarstvo je na svom sajtu objavilo poziv NVO za učešće na konkurs za participaciju u Radnoj grupi za izradu ovog akta, pa je izabrana NVO Pedagoški centar Crne Gore.

U pripremi Prijedloga zakona zatražena su mišljenja, prijedlozi i sugestije organizatora obrazovanja odraslih, NVO, udruženja poslodavaca, Privredne komore Crne Gore i nadležnih institucija za oblast obrazovanja i vaspitanja. Pored toga, Prijedlog zakona bio je objavljen na sajtu Ministarstva prosvjete, kao i na portalu e-uprave, tako da su svi zainteresovani subjekti mogli dati primjedbe, prijedloge i sugestije. One koje su bile na fonu osnovnih principa i ciljeva obrazovanja odraslih i njegovog unapređenja ugrađene su u Prijedlog zakona. Prihvatanje primjedbi i sugestija na Prijedlog izmjena i dopuna Zakona, prema ocjeni predlagača doprinijelo je boljoj i preciznijoj formulaciji pojedinih odredbi i definisanju novih rješenja, čime je unaprijeđen tekst Prijedloga zakona, a rasprava postigla očekivane efekte.

**III Objašnjenje osnovnih pravnih instituta**

Prijedlogom zakona je određeno da odrasli ne mogu biti neposredno ili posredno ograničeni u sticanju obrazovanja po osnovu: pola, rase, boje, jezika, vjere, nacionalnog, etničog, političkog ili drugog ubjeđenja, ili drugog porijekla, pripadnosti nacionalnoj zajednici, imovinskom statusu, onesposobljenosti (invalidnosti), socijalnog porijekla ili drugom sličnom osnovu, položaju ili okolnosti.

Prijedlogom zakona predviđeno je da se izuzetno u programe osnovnog obrazovanja odraslih mogu uključiti i lica mlađa od 15 godina života, koja nemaju status učenika. Na ovaj način bi se ispoštovao princip obaveznog osnovnog obrazovanja i utvrđena osnovnoškolska obaveza, a otvorila mogućnost da lica koja zbog socioloških, kulturoloških, jezičkih i drugih barijera nijesu sa navršenih šest godina bila uključena u redovno obrazovanje, a zbog godina života se ne mogu uključiti u prvi razred redovne škole naknadno.

Preciznije se definišu programi kojima se stiče neformalno obrazovanje. Druge programe neformalnog obrazovanja koji ne vode sticanju stručne kvalifikacije i koje ne usvaja odnosno odobrava nadležni savjet donosi subjekat koji ih je predlžio.

Takođe je propisana obaveza za poslodavaca da zaposlenom izdaje potvrdu o završenom osposobljavanju i usavršavanju na radnom mjestu.

Razvoj inovativnih pristupa u obrazovanju odraslih zahtijeva u dijelu organizacije i izvođenja obrazovanja odraslih, usvajanje novih drugačijih pristupa i metoda rada sa odraslima kao i upotreba odgovarajućih tehnologija diktiraju neophodnost posebne osposobljenosti nastavnog kadra licenciranih organizatora odraslih i njegovo stalno profesionalno usavršavanje. Definisan je pojam andragoške osposobljenosti, koja se stiče po posebnom programu koji donosi nadležni savjet.

Andragoško osposobljavanje može se steći završavanjem programa andragoškog osposobljavanja u organizaciji Centra za stručno obrazovanje. Nakon završenog osposobljavanja kandidatu se izdaje potvrda o andragoškoj ospobljenosti. Način i postupak sprovođenja andragoške osposobljenosti i oblik i sadržaj potvrde bliže se uređuje propisom Ministarstva.

Precizirano je da se za uključivanje polaznika u program obrazovanja, kod javnog oglašavanja navodi broj polaznika u skladu sa određenim programom obrazovanja i prema uslovima datim licencom.

Novina je i provjeravanje znanja i vještina kod organizatora obrazovanja umjesto dosadašnjeg rješenja kod Ispitnog centra.

Kod donošenja Plana obrazovanja odraslih umjesto nadležnog savjeta određeno je da isti donosi Vlada Crne Gore, na prijedlog Ministarstva prosvjete.

Prijedlogom zakona dato je prelazno rješenje sa odloženim rokom od godinu dana za sticanje andragoške osposobljenosti izvođača programa obrazovanja koji su na dan stupanja na snagu ovog zakona angažovani kod licenciranog organizatora obrazovanja.

**IV Usaglašenost sa evropskim zakonodavstvom i potvrđenim međunarodnim konvencijama**

Predloženi zakon je usklađen sa Ugovorom o funkcionisanju Evropske unije (UFEU) i Preporukom Evropskog parlamenta i Savjeta o ključnim kompetencijama za cjeloživotno učenje.

**V Procjena finansijskih sredstava za sprovođenje ovog zakona**

Za sprovođenje ovog zakona nijesu potrebna posebna sredstva iz Budžeta Crne Gore.

**VI** **Razlozi za donošenje zakona po skraćenom postupku**

U skladu sa članom 151 Poslovnika Skupštine Crne Gore ( „Službeni list RCG“, br. 51/06 i 66/06 i „Službeni list CG“, br. 88/09, 80/10, 39/11, 25/12 i 49/13), predlažemo da se Prijedlog zakona o izmjenama i dopunama Zakona o obrazovanju odraslih donese po skraćenom postupku. Prijedlog podnosimo zbog neophodnosti blagovremenog prijavljivanja licenciranih organizatora obrazovanja radi obaveznog andragoškog osposobljavanja izvođača angažovanih za realizaciju programa obrazovanja u skladu sa Zakonom. Ovo podrazumijeva sprovođenje određenih procedura u roku od godinu dana. Osim toga organizatori obrazovanja vrše postupak provjeravanja znanja i vještina kandidata i izdaju javnu ispravu o stečenoj osposobljenosti, umjesto Ispitnog centra, pa je neophodno da blagovremeno usklade svoju organizaciju i rad.

Imajući u vidu da primjena Zakona o upravnom postupku počinje 1. jula tekuće godine, to i ovaj Zakon treba usaglasiti sa istim.